ย่อเพื่อขึ้น?โมนิก้าและทีมงาน
*ขอเรียนตามตรงว่า การลงทุนในวันนี้ไม่มีพิธีรีตองอะไรมากมายเหมือนกับที่ผ่านมา เพราะผู้เล่นแต่ละกลุ่มเข้าใจถึงนโยบาย “เล็กสั้น ขยันซอย” จึงยอมรับกับปัจจัยเสี่ยงที่เกิดขึ้นได้ทุกสถานการณ์ “โมนิก้า” ถึงรู้สึกเฉยๆ เมื่อเห็นดัชนีอ่อนตัวลงมาปิดที่ 1,590.80 จุด ลบไป 0.20 จุด ด้วยมูลค่า 4.16 หมื่นล้านบาท มันเป็นแพทเทิร์นที่เซียนเทคนิคเข้าใจกิมมิคเป็นอย่างดีเจ้าค่ะ
30 ม.ค. 2560

*ขอเรียนตามตรงว่า การลงทุนในวันนี้ไม่มีพิธีรีตองอะไรมากมายเหมือนกับที่ผ่านมา เพราะผู้เล่นแต่ละกลุ่มเข้าใจถึงนโยบาย “เล็กสั้น ขยันซอย” จึงยอมรับกับปัจจัยเสี่ยงที่เกิดขึ้นได้ทุกสถานการณ์ “โมนิก้า” ถึงรู้สึกเฉยๆ เมื่อเห็นดัชนีอ่อนตัวลงมาปิดที่ 1,590.80 จุด ลบไป 0.20 จุด ด้วยมูลค่า 4.16 หมื่นล้านบาท มันเป็นแพทเทิร์นที่เซียนเทคนิคเข้าใจกิมมิคเป็นอย่างดีเจ้าค่ะ
*ยิ่งเห็นดัชนีกวัดแกว่งในลักษณะ “ขึ้นๆ ลงๆ” ที่บริเวณ 1,580-1,600 จุด ยิ่งเป็นการย้ำหัวหมุดตัวเดิมว่า “ขึ้นขาย ลงซื้อ” น่าจะเป็นแนวทางการลงทุนที่เหมาะสมที่สุดในจังหวะนี้ ช่วงนี้ถึงเห็นฝรั่งตาน้ำข้าวขายหุ้นกันอย่างสนุกมือ ขณะที่กองทุนขี้ตืดก็ร่วมมือกับแมงเม่าปีกแข็ง ช้อนหุ้นเข้าพอร์ตกันอย่างเมามัน ส่งผลให้ภาพรวมของตลาดหุ้นยังอยู่ในโพสิชั่นที่ดีไงล่ะค่ะ
*ประกอบกับสัญญาณจุดไข่ปลากำลังดันก้นแท่งเทียนแบบสุดลิ่มทิ่มประตู “โมนิก้า” ถึงมองไซเคิลของดัชนีวานนี้ยังเป็นแบบ “ย่อเพื่อขึ้น” และหากจุดไข่ปลายังเรียงตัวขึ้นแบบ 45 องศา ย่อมทำให้เชื่อว่า ดัชนีจะทะยานขึ้นไปสร้างแนวรับใหม่ที่สูงกว่า 1,580 จุด เผลอๆ อาจพุ่งขึ้นไปยืนเหนือ 1,600 จุดเสียด้วยซ้ำ! แต่ที่แน่ๆ คือ วันนี้ห้ามจุดไข่ปลาขึ้นไปอยู่บนหัวแท่งเทียนเป็นอันขาด เพราะมันฟ้องว่า หุ้นจะลงน่ะสิ
*เหมือนกับในรายของ ADVANC กับ INTUCH อุตส่าห์กระชากขึ้นแรงตั้งแต่เปิดตลาด พร้อมกับทำท่าจะแรลลี่ยาว พอทำไปทำมากลับเกิดสัญญาณขายทั้งลูกทั้งแม่ “โมนิก้า” ถือเป็นภาพที่ทำให้โมเมนตัมของทั้งคู่ดูไม่สวยงามสักเท่าไหร่! วันนี้ถึงต้องลุ้นให้มีแรงซื้อเข้ามาเยอะนิดหนึ่ง เพื่อทำให้โมเมนตัมของหุ้นอยู่ในลักษณะตั้งฐานเพื่อหาจังหวะกระชากขึ้นต่อไปนะคะ
*สำหรับคนที่ชอบเล่นรอบ “โมนิก้า” ขอแนะนำให้ดู MTLS เพื่อเป็นข้อมูลประกอบการลงทุน เพราะในช่วง 1 เดือนที่ผ่านมา หุ้นวนเวียนไปมาอยู่ที่ระดับ 24-30 บาท ขณะที่ล่าสุดพุ่งพรวดพราดขึ้นมาปิดที่ 29 บาท บวกไป 1.75 บาท หรือขึ้นไป 6.40% ด้วยมูลค่า 960 ล้านบาท  มันเป็นจังหวะที่นักเล่นต้องเลือกแล้วว่า “ตามน้ำ” หรือ “รอก่อน”  เดี๊ยนบอกได้แค่นี้ล่ะค่ะ
*เหมือนกับในรายของ TLUXE  ยังคงโลดแล่นบนสังเวียนหุ้นต่อไปอีกหนึ่งวัน และดูเหมือนว่า ครั้งนี้จะพกความมั่นใจมาเต็มกระเป๋า หุ้นถึงพุ่งขึ้นต่อเนื่องเป็นเวลาหลายวัน ซึ่งถือเป็นเรื่องที่น่ายินดีมากๆ หลังพรายกระซิบเม้าท์ถึงพื้นฐานหุ้นค่อนข้างแน่นเปรี๊ยะ ก็ควรมีราคาที่สูงกว่านี้ ปิดตลาดเมื่อวันศุกร์ถึงเห็นหุ้นขึ้นมาปิดที่ 13.30 บาท บวกไป 1 บาท หรือขึ้นไป 8%  ด้วยมูลค่า 220 ล้านบาท..ใครเชื่อว่า น่าจะดีขึ้นจริง ก็ต้องรีบตามน้ำนะคะ
*ส่วนในรายของ ACAP หลังจากประคองตัวในกรอบ 18-23 บาทมาระยะหนึ่ง พอได้โอกาสก็กระชากขึ้นมาปิดที่ 24.90 บาท บวกไป 1.60 บาท หรือขึ้นไป 6.80% ด้วยมูลค่า 250 ล้านบาท “โมนิก้า” ถือเป็นช็อตที่ตามได้แค่สั้นๆ ไม่สามารถคาดหวังอะไรได้มากกว่านี้ เพราะการทะยานขึ้นเที่ยวนี้เป็นเหมือนการซื้อหุ้นกลับ หลังจากเจ้ามือปล่อยของเยอะเกินไปก็เท่านั้นเอง
*เหมือนกับในรายของ SAMART  หากมองไซเคิลของหุ้นเป็นรอบ คงใช้อธิบายการยกฐานสูงขึ้นไม่ได้ แถมทั้งสัปดาห์ยังมีการไล่ราคาหุ้นแรงๆ เป็นประจำ มันน่าจะเกิดจากพวกเข้าองค์ทรงเจ้าของขึ้น ถึงเข้ามาตะลุมบอนกันอย่างสนุกสนาน หุ้นถึงพุ่งขึ้นมาปิดที่ 16.80              บาท บวกไป 1.40 บาท หรือขึ้นไป 9% ด้วยมูลค่า 500 ล้านบาท “โมนิก้า” คงเม้าท์ได้แค่ว่า อย่าทุ่มจนสุดตัว เผื่อใจไว้บ้าง…ก๊วนนี้เขาเล่นโหดนะคะ
*เหมือนกับในรายของ LOXLEY  มีข่าวจะทำโน่นทำนี้เพื่อสร้างรายได้และกำไร “โมนิก้า” ถือเป็นโมเมนตัมเดิมๆ ที่เห็นกันมาเป็นเวลานาน แต่ที่แย่หน่อยคือ วันนี้ยังต้องปากกัดตีนถีบกันต่อไป ส่งผลให้แรงซื้อที่เคยมีเข้ามาอย่างหนาแน่น กลายเป็นแรงซื้อที่มีเข้ามาแบบกะปริบกะปรอย หุ้นถึงปิดได้แค่ระดับ 3.82 บาท บวกไป 0.10 หรือขึ้นไป 2.70% บาท ด้วยมูลค่า 333 ล้านบาท ถือเป็นจุดที่น่าวัดดวงดีเหลือเกินพะยะค่ะ
*เช่นเดียวกับในรายของ DIMET ทำเอานักเล่นบาดเจ็บล้มคว่ำมาแล้วหลายตลบ แต่สุดท้ายก็ยังมีคนเข้ามาเล่นกันอย่างคึกคัก จนหุ้นขึ้นมาปิดที่ 3.26 บาท บวกไป 0.36 บาท หรือขึ้นไป 12.41% ด้วยมูลค่า 230 ล้านบาท แถมเป็นการทะยานขึ้นอย่างแรงวันแรกเสียด้วย “โมนิก้า” ถือเป็นเกมเสี่ยงที่นักเล่นต้องพิจารณากันให้ดีๆ หากเที่ยวนี้ไม่ได้มาเล่นๆ หนังเรื่องยาวแน่ๆ ในทางกลับกันหากเป็นแค่การเคาะกะลาเรียกฝูง งานนี้มีคนเจ็บตัวหนักชนิดที่เข็ดไปอีกนาน..อิอิอิ
*เม้าท์ถึงเรื่องเจ็บตัวขึ้นมาทั้งที “โมนิก้า” คงต้องมองกลับไปยังหุ้นสายการบินเป็นลำดับถัดมา เพราะเมื่อมองดูจากฤกษ์งามยามดีในการเข้าลงทุนกลับพบว่า เข้าลงทุนในแค่ระยะสั้นๆ เพราะสวนใหญ่จะเจอกับเหตุการณ์ “พระศุกร์เข้า พระเสาร์แทรก” เป็นประจำ ส่งผลให้ราคาหุ้นยังไปไหนได้ไม่ไกล ไล่เรียงตั้งแต่ THAI BA AAV  และ NOK วันนี้ถึงไม่มีความจำเป็นต้องอธิบายเรื่องราวที่เกิดขึ้น เพราะแค่ถามตัวผู้เล่นเชื่อในคำพูดที่ว่า ซื้อหุ้นสายการบิน..มีแต่เจ๊งกับเจ๊งหรือเปล่า?